﻿CONSIDERAŢII ASUPRA FORMEI ABERRATIO ICTUS A INFRACŢIUNII DEVIATE Călina- Andreea MUNTEANU( Abstract: The article examines the abberatio ictus form, debateing on the problem of its belonging to a unity offence or to a pluralitz of offences From the author’s point of view, the case in which the aberatio ictus form is considered a unity of offence is a simplified solution, by denying the reality of the offender’s state of mind with respect to the result of the crime The correct solution should be that of the plurality of offences, taking into consideration that the author of the crime acts with both intention and negligence Key words: abberatio ictus, unity of offence, plurality of offences, sanction, international regulations regarding abberatio ictus Forma aberratio ictus a infracţiunii deviate constituie şi în acest moment obiect de preocupare, o problemă mult discutată în literatura de specialitate şi practica judiciară din ţară şi străinătate fiind dacă în cazul devierii acţiunii se realizează o unitate infracţională sau o pluralitate de infracţiuni, sub forma concursului ideal, săvârşit printr-o singură acţiune În doctrina penală, devierea acţiunii datorită greşelii făptuitorului în executarea faptei spre o altă persoană decât cea vizată (aberratio ictus), este exemplificată prin referire la cazul agentului care, urmărind să ucidă o anumită persoană, îşi îndreaptă acţiunea împotriva ei, dar, pentru că a mânuit greşit arma, sau persoana împotriva căreia s-a îndreptat acţiunea s-a deplasat din direcţia tragerii, ori a intervenit o terţă persoană, sau datorită altor cauze, care au determinat devierea acţiunii de la obiectul stabilit a fi lezat, rezultatul urmărit se produce asupra altei persoane În practica judiciară, s-a reţinut o astfel de situaţie atunci când făptuitorul, urmărind să împuşte sau să lovească o anumită persoană dintr-un grup, împuşcă sau loveşte o altă persoană, datorită schimbării poziţiei victimei vizate, interpunerii persoanei efectiv lezate, mânuirii imprecise a armei, etc Caracteristica infracţiunii deviate în această formă constă în faptul că agentul nu este în eroare cu privire la identitatea obiectului sau a persoanei pe care intenţioneză să o lezeze, însă, datorită survenirii unor elemente neprevăzute, ulterior realizarii acestei activităţi, rezultatul se produce asupra altui obiect material, deopotrivă ocrotit de legea penală Obiectul vizat este perceput corect, dar concretizarea acţiunii este eronată Deosebirea faţă de error in persona constă în faptul că acţiunea concretă nu corespunde voinţei făptuitorului , fiind lezată o altă persoană, deşi persoana vizată este percepută corect În soluţionarea problemei calificării faptei săvârşite în cazul devierii acţiunii, în literatura de specialitate s-au conturat două orientări În opinia majoritară exprimată în doctrină, şi însuşită de practica judiciară, se susţine că, în cazul infracţiunii deviate în forma aberratio ictus există o singură infracţiune: cea săvârşită prin devierea acţiunii de la proiectul iniţial, rezoluţia infracţională fiind unică şi realizată integral Susţinătorii acestui punct de vedere asimilează întru totul devierea acţiunii cu eroarea de fapt asupra identităţii victimei, care nu are nici o influenţă asupra răspunderii penale În conceptia acestor autori, bazată pe aşa numita „teorie echivalenţei valorilor”, s-a adus atingere unei valori în egală măsură ocrotită de legea penală, fapt pentru care trebuie să se considere că s-a comis o singură infracţiune intenţionată Viaţa unei persoane este ocrotită în mod egal, indiferent de titular, neavând importanţă faptul că persoana ucisă este alta decât persoana vizată de făptuitor Faptul că, datorită devierii acţiunii, infractorul a lovit sau a ucis o altă persoană decât cea aflată în reprezentarea sa, nu are , în opinia majoritară, nici o relevanţă, astfel încât, numai aparent suntem în faţa unei pluralităţi de infracţiuni- cea efectiv săvârşită şi cea pe care numai a încercat să o comită Se consideră astfel că, în realitate, există o infracţiune unică, deoarece legea ocroteşte viaţa sau bunurile persoanei în general, şi nu numai ale unei anumite persoane În practica judiciară din ţara noastră, ca şi în majoritatea ţărilor, a fost împărtăşită teza unităţii de infracţiune în cazul aberratio ictus şi din raţiuni pragmatice şi de aparentă echitate Considerăm că, admiţând teza unităţii de infracţiune, se ignoră poziţia psihică reală a făptuitorului faţă de urmările faptei sale, consacrându-se o răspundere obiectivă Pentru a exista o infracţiune intenţionată, este necesar ca agentul să fi urmărit sau acceptat producerea rezultatului, raportat la un anumit subiect pasiv determinat,ori, în cazul devierii loviturii, pe lângă rezultatul urmărit, se mai produce unul, care îi poate fi imputat agentului în baza culpei Într-o altă opinie formulată în doctrina penală, fundamentată pe „teoria concretizării intenţiei”, se susţine că, în cazul devierii acţiunii (aberratio ictus), ori de câte ori se constată existenţa pe lângă infracţiunea consumată săvârşită, a unei tentative pedepsibile, trebuie să se reţină nu o infracţiune unică, ci un concurs de infracţiuni, o pluralitate reală formată din tentativa infracţiunii aflate în reprezentarea făptuitorului şi infracţiunea consumată din culpă, săvârşită ca urmare a devierii acţiunii, dacă aceasta este incriminată de lege şi dacă această formă de vinovăţie se constată a fi existat în condiţiile în care făptuitorul şi-a desfăşurat activitatea Cele două fapte penale reţinute vor constitui o pluralitate de infracţiuni sub forma concursului ideal (săvârşit printr-o singură acţiune), având în vedere că aceeaşi acţiune, în raport cu împrejurările comiterii ei, cu rezultatele produse şi cu poziţia psihică a făptuitorului, duce la apariţia a două infracţiuni distincte Împărtăşim această din urmă opinie şi considerăm că, în cazul devierii acţiunii, trebuie reţinute două infracţiuni, aflate în concurs: tentativa la infracţiunea intenţionată şi infracţiunea consumată din culpă O astfel de soluţie ar rezulta şi din aplicarea unui principiu care stă la baza dreptului penal, şi anume principiul răspunderii subiective, conform căruia o persoană răspunde din punct de vedere penal numai în măsura în care a prevăzut sau ar fi putut să prevadă urmările faptei sale Analizând atitudinea psihică a făptuitorului în cazul aberratio ictus, se poate observa că acesta a intenţionat să ucidă o altă persoană, dar în raport cu aceasta, intenţia se realizează numai în parte, sub forma tentativei de omor Datorită devierii acţiunii se mai săvârşeşte o infracţiune în formă consumată, având la bază culpa Având în vedere că acesta este adevărata atitudine subiectivă a autorului faţă de rezultatele faptei sale, în nici un caz nu s-ar putea reţine teza unităţii infracţionale În doctrina penală a fost criticată soluţia intermediară sugerată de unii autori români în cazul aberratio ictus de a se reţine o infracţiune consumată intenţionată în raport cu victima efectiv lovită şi o tentativă în raport cu victima aflată în reprezentarea făptuitorului În acest mod, se ajunge, însă, la o modificare de esenţă a ipotezei aberratio ictus, care se transformă într-o altă ipoteză, şi anume când făptuitorul acţioneză cu dublă intenţie: intenţie eventulă în raport cu victima neaflată în reprezentarea sa şi cu intenţie directă în raport cu victima aflată în reprezentarea sa G Antoniu cosideră că specific ipotezei aberratio ictus este tocmai excluderea dublei intenţii, astfel încât în acest caz nu pot fi reţinute decât două soluţii: ori să se facă abstracţie de victima aflată în reprezentarea făptuitorului, considerând, printr-o ficţiune juridică, că subiectul activ a acţionat în raport cu victima efectiv lezată cu aceeaşi poziţie psihică cu care ar fi acţionat în raport cu victima aflată în reprezentarea sa, ori să se aibă în vedere realitatea procesului psihic, avînd în vedere că, în raport cu victima efectiv lezată, autorul nu a avut intenţia să procedeze astfel, răspunderea sa având la bază cel mult culpa, iar în raport cu victima aflată în reprezentarea sa a comis doar acte de executare intentionate, care nu au produs rezultatul urmărit (tentativă la infracţiune) Atât ipoteza aberratio ictus, cât şi error in persona se referă la situaţii în care subiectul activ a acţionat cu o poziţie psihică bazată pe o eroare imputabilă, şi nu pe o intenţie eventuală în raport cu victima efectiv lezată Intenţia ar putea fi reţinută numai în raport cu persoana aflată în reprezentarea agentului, căreia nu i-a fost adusă atingere prin acţiunea făptuitorului Poziţia psihică a făptuitorului trebuie să se facă în raport cu datele concrete ale realităţii, şi nu în raport cu persoana umană în general Trebuie avut în vedere faptul că persoana care suportă efectiv lovitura nu s-a aflat în reprezentarea subiectului activ, voinţa sa nedeterminându-se în raport cu aceasta Dacă acesta ar fi trebuit să prevadă rezulatul, autorul ar putea răspunde cel mult cu forma de vinovăţie a culpei în raport cu victima efectiv lezată, iar dacă ar fi fost atât obiectiv, cât şi subiect, imposibil modificarea traiectoriei loviturii, răspunderea făptuitorului ar trebui înlăturată Calificarea faptei săvârşite împotriva victimei efectiv lezate nu se poate face în raport cu reprezentarea pe care autorul a avut-o faţă de victima dorită Stabilirea formei de vinovăţie cu care s-a comis, de exemplu, uciderea celei de-a doua victime trebuie să se facă în raport cu atitudinea de prevedere şi acceptare ori de neprevedere a acestui rezultat cu privire la această victimă şi nu raportat la victima pe care autorul dorea să o ucidă În plus, dacă şi victima propusă este ucisă sau rănită, cea de-a doua faptă de ucidere este calificată ca omor săvârşit cu intenţie eventuală sau ucidere din culpă, în fucţie de cazul concret În cazul infracţiunii deviate sub forma aberratio ictus, se pune problema dacă trebuie aplicată o singură pedeapsă pentru fapta săvârşită datorită devierii acţiunii, sau dacă trebuie aplicate două sancţiuni: una pentru infracţiunea comisă prin deviere şi alta pentru tentativă la infracţiunea privind victima aflată în reprezentarea făptuitorului Spre deosebire de ipoteza error in persona, în care opinia majoritară susţine că făptuitorul trebuie sancţionat numai pentru infracţiunea comisă efectiv datorită erorii sale, nu şi pentru tentativă la infracţiunea dorită, situaţia este diferită în cazul aberratio ictus În opinia majoritară a doctrinei penale moderne se consideră că în cazul devierii acţiunii făptuitorului datorită greşelii sale , trebuie să se reţină un concurs de infracţiuni între tentativa infracţiunii pe care inculpatul a decis să o săvârşească iniţial şi infracţiunea consumată ca urmare a devierii faptei sale spre o altă persoană Unii autori, deşi îmbrăţişează această opinie, menţionează că nu în toate situaţiile faptice trebuie reţinut concursul de infracţiuni, ci doar atunci când activitatea materială infracţională, în ansamblul ei, este astfel desfăşurată de făptuitor încât produce urmarea socialmente periculoasă a infracţiunii consumate sau a tentativei comise datorită devierii acţiunii, dar, în acelaşi timp, pune în pericol sau lezează şi valoarea socială protejată prin infracţiunea vizată iniţial de făptuitor Dacă activitatea materială desfăşurată prin deviere, datorită greşelii făptuitorului, nu periclitează cu nimic valoarea socială vizată iniţial, se consideră că nu poate fi reţinut concursul de infracţiuni, ci numai infracţiunea comisă asupra persoanei care suportă consecinţele devierii acţiunii Pentru că persoana iniţial vizată de făptuitor nu a fost cu nimic lezată sau pusă în stare de pericol, fapta plănuită împotriva sa nu constituie tentativă şi, din acest motiv, se consideră că făptuitorul trebuie să răspundă doar pentru fapta comisă împotriva persaoanei efectiv lezate prin devierea acţiunii datorită greşelii autorului În literatura de specialitate s-a subliniat că, dacă s-ar porni de la ideea necesităţii promovării unei represiuni mai severe a faptelor, care s-ar putea realiza prin reţinerea unităţii infracţionale intenţionate, şi nu a concursului de infracţiuni între tentative de omor şi uciderea din culpă, care duce la un tratament atenuat, ne-am situa în afara principiilor dreptului penal, făcând loc răspunderii bazate pe imputabilitate obiectivă Pe de altă parte, se subliniază că nu trebuie să se promoveze o răspundere penală mai gravă apriori, ci aceasta trebuie să se stabilească în fiecare caz concret, în funcţie de împrejurările obiective şi subiective existente în realitate Luând în considerare faptul că, în realitate, ne aflăm în prezenţa unei pluralităţi de infracţiuni, considerăm că ar trebui aplicate regulile stabilite pentru concursul de infracţiuni Cu toate acestea, modalitatea de sancţionare stabilită de reglementarea actuală pentru concursul ideal de infracţiuni, care este similară celei stabilite pentru concursul real, este criticabilă La stabilirea sancţiunii într-o astfel de situaţie, ar trebui avută în vedere realitatea efectivă, faptul că agentul a săvârşit o singură acţiune, care însă întruneşte, însă, elementele mai multor infracţiuni Infracţiunea deviată constituie obiectul analizei doctrinei penale şi în alte state În doctrina germană, aberratio ictus este soluţionată prin existenţa unui concurs ideal de infracţiuni: tentativă la infracţiunea intenţionată, în raport cu victima aflată în reprezentarea agentului şi o infracţiune din culpă în raport cu victima reală Această soluţie a fost îmbrăţişată şi de practica judiciară Potrivit unei opinii minoritare formulată în doctrina germană, situaţia aberratio ictus ar trebui soluţionată printr-o unitate de infracţiune, reţinându-se numai o infracţiune consumată intenţionată asupra victimei efectiv lezate Doctrina italiană critică reglementarea actuală, prevăzută de art 82al 1 din Codul penal, care consacră lipsa de relevanţă a erorii în cazul aberratio ictus Se susţine că acest articol consacră o formă de răspundere obiectivă, bazată pe ideea qui versari in re illicita respondit etiam pro casu În lipsa acestei prevederi, s-ar fi aplicat regulile concursului de infracţiuni, însă, datorită acestui articol, făptuitorul ar trebui să răspundă numai pentru infracţiunea consumată de omor, chiar dacă, în raport cu victima aflată în reprezentarea sa, nu ar fi întrunite nici condiţiile tentativei S-a susţinut că o asemenea condiţie soluţie încalcă principiul cogitationis poenam nemo patitur, având în vedere faptul că subiectul activ al infracţiunii ar răspunde pentru ceea ce a gândit, şi nu pentru ceea ce a realizat efectiv, şi, totodată, ar consacra răspunderea agentului chiar pentru rezultatele imprevizibile din partea sa, sau chiar imposibil de prevăzut în raport cu victima efectiv lezată Pentru a tempera rigoarea prevăzută de art 82 alin 1 Cod penal, în doctrina italiana s-a propus ca măcar să fie întrunite elementele tentativei în raport cu victima aflată în reprezentarea făptuitorului, iar circumstanţele de agravare în raport cu această victimă să nu fie operante Se subliniază eroarea metodologică ce se comite atunci când se reţine un dol generic, deşi fapta concretă a agentului trebuie raportată la procesul psihic concret, şi nu la cel tipic, generic, prevăzut în normă Agentul urmăreşte să lezeze nu o personă în general, ci o persoană determinată Dacă nu se produce acest rezultat înseamnă că lipseşte concordanţa între rezultatul produs şi ceea ce subiectul a voit, rezultatul produs nereprezentând, în această situaţie, concretizarea voinţei subiectului În ceea ce priveşte situaţia în care agentul, pe lângă victima aflată în reprezentarea sa, mai lezează încă o persoană, reglementată de art 82 alin 2 Cod penal, în literatura de specialitate italiană se propune tot soluţia concursului de infracţiuni şi se critică reglementarea actuală care, în acest caz, prevede o majorare a pedepsei până la o doime, limitele de pedeapsă fiind considerate exagerate, depăşind limitele unui eventual concurs formal de infracţiuni Ipoteza pluriagresivă a formei aberatio ictus este soluţionată de majoritatea autorilor italieni sub forma concursului de infracţiuni Trebuie menţionat că nici legislaţia italiană nici o altă legislaţie nu prevăd vreo reglementare în această privinţă În doctrina franceză, majoritatea autorilor soluţionează cazul aberratio ictus printr-o singură infracţiune, intenţionată, în raport cu victima efectiv lezată Sunt şi autori care consideră că soluţia jurisprudenţei franceze în cazul infracţiunii deviate ar trebui să preia modelul doctrinei germane moderne, care soluţionează cazul aberratio ictus sub forma unui concurs de infracţiuni În literatura de specialitate engleză, deşi se susţine că în situaţia error in persona se impune reţinerea unei singure infracţiuni săvârşite cu forma de vinovăţie a intenţiei cu privire la persoana efectiv lezată, ipoteza aberratio ictus se propune să fie soluţionată printr-un concurs de infracţiuni 